ตลาดหุ้นเอเชียดีดตัวขึ้นเช้านี้ ขานรับจีนเร่งรักษาเสถียรภาพสกุลเงินหยวน
ตลาดหุ้นเอเชียดีดตัวขึ้นเช้านี้ ขานรับจีนเร่งรักษาเสถียรภาพสกุลเงินหยวน 
13 ม.ค. 2559

สำนักข่าวอินโฟเควสท์ รายงานตลาดหุ้นเอเชียปรับตัวเพิ่มขึ้นเช้านี้ โดยได้รับแรงหนุนจากข่าวที่ว่าธนาคารกลางจีนได้เข้าแทรกแซงตลาดออฟชอร์เพื่อรักษาเสถียรภาพสกุลเงินหยวน 
ดัชนี MSCI Asia Pacific ทะยาน 1% สู่ระดับ 121.97 จุด เมื่อเวลาประมาณ 9.10 น.ตามเวลาโตเกียว
ดัชนี NIKKEI 225 ตลาดหุ้นญี่ปุ่นเปิดวันนี้ที่ 17,449.12 จุด เพิ่มขึ้น 230.16 จุด, ดัชนี SSE Composite ตลาดหุ้นจีนเปิดวันนี้ที่ 3,041.11 จุด เพิ่มขึ้น 18.25 จุด, ดัชนี HSI ตลาดหุ้นฮ่องกงเปิดวันนี้ที่ 20,028.86 จุด เพิ่มขึ้น 317.10 จุด, ดัชนี TAIEX ตลาดหุ้นไต้หวันเปิดวันนี้ที่ 7,799.56 จุด เพิ่มขึ้น 31.11 จุด, ดัชนี KOSPI ตลาดหุ้นเกาหลีใต้เปิดวันนี้ที่ 1,904.33 จุด เพิ่มขึ้น 13.47 จุด, ดัชนี FTSE STI ตลาดหุ้นสิงคโปร์เปิดวันนี้ที่ 2,712.69 จุด เพิ่มขึ้น 20.91 จุด, ดัชนี FBMKLCI ตลาดหุ้นมาเลเซียเปิดวันนี้ที่ 1,642.90 จุด เพิ่มขึ้น 1.53 จุด
เมื่อวานนี้ธนาคารกลางจีนได้เข้าแทรกแซงตลาดออฟชอร์ ด้วยการเข้าซื้อสกุลเงินหยวนในตลาดฮ่องกง ซึ่งการดำเนินการดังกล่าวส่งผลให้เงินหยวนแข็งค่าขึ้น 0.7% เมื่อเทียบกับดอลลาร์ในตลาดฮ่องกงเมื่อวานนี้
เป้าหมายในการเข้าแทรกแซงตลาดออฟชอร์ในฮ่องกงของธนาคารกลางจีนนั้น มีเป้าหมายที่จะสกัดการเก็งกำไรจากเงินหยวนที่อ่อนค่าลงอย่างรวดเร็ว และลดความเหลื่อมล้ำระหว่างอัตราแลกเปลี่ยนออนชอร์และออฟชอร์ ซึ่งถือเป็นหนึ่งในเงื่อนไขที่จะทำให้สกุลเงินหยวนสามารถรวมเข้าในตะกร้าสกุลเงิน SDR ของกองทุนการเงินระหว่างประเทศ
ทั้งนี้ การดำเนินการดังกล่าวของธนาคารกลางจีนทำให้นักลงทุนมีมุมมองเป็นบวกว่าจะสามารถลดความผันผวนในตลาดการเงินได้
 